"Sininen marmorikuula"
"Blue Marble 2012"
**Sininen marmorikuula** (engl. *Blue Marble*) on Apollo 17 -kuulennolla otettu kuuluisa valokuva Maasta. Valokuva otettiin 7. joulukuuta 1972 noin 29 000 kilometrin (18 000 mailia) etäisyydeltä Maasta. Se on yksi kaikkien aikojen levinneimmistä kuvista ja eniten kysytty NASAn arkistoista. Kuvatessa kamera on ollut suoraan Auringon ja Maan välissä ja Maa näkyy täysin pyöreänä ja kauttaaltaan kirkkaana. 

Kuvassa näkyvä osa maapallosta ulottuu Välimereltä ja Keski-Aasiasta eteläisille napaseuduille. Afrikan rannikko on lähes kokonaisuudessaan näkyvissä, samoin lähes keskelle kuvaa sattunut Madagaskar. Arabian niemimaa ja Punainenmeri näkyvät erityisen selvästi. Vaikka eteläinen pallonpuolisko oli kuvaa otettaessa suurelta osin pilvien peitossa, näkyy kuvassa myös suuri osa Etelämanteren jäätikköä. 

Apollo 17 on toistaiseksi viimeinen Kuuhun laskeutunut avaruuslento. Sen jälkeen ihmisiä ei ole käynyt vastaavalla etäisyydellä, josta olisi mahdollista ottaa vastaavanlainen kuva kokonaisesta Maasta. Kuuluisan kuvan Maasta tiettävästi otti Apollo 17:n miehistön jäsen Jack Schmitt 70-millimetrisellä Hasselblad-merkkisellä kameralla, vaikkakin NASA on virallisesti ilmoittanut kuvan ottajaksi koko miehistön. Kuvan virallinen arkistonimi on AS17-148-22726.

1970-luvulla voimistunut ympäristöliike käytti tätä ensimmäistä hyvää kuvaa maapallosta menestyksekkäästi symbolina yhdestä haavoittuvasta maailmasta.

Nasa on myöhemmin julkaissut vastaavia kuvia maapallosta. Verner Suomen mukaan nimetyn Suomi NPP -satelliitin 4. tammikuuta 2012 ottama kuvakooste maapallosta on tähänastisista tarkin (ns. "Blue Marble 2012"). Siinä näkyvät lähinnä Pohjois- ja Keski-Amerikka sekä niitä ympäröivät merialueet.

Lähteet
-------

1. ↑  Apollo 17 PAO Mission Commentary Transcript  2001. NASA.  Arkistoitu 21.3.2009. "SC: *You're loud and clear, Bob, and could you give us our distance from the Earth? ...* CAPCOM: *18 100, Fido says.*" Viitattu 11.5.2017.
2. ↑  Gleason, Jim: Joint Polar Satellite System *NASA – Goddard Space Flight Center*.  Arkistoitu 6.10.2018. Viitattu 23.1.2019 (englanniksi).
3. ↑  Sirkka, Anna: Nasa nimesi satelliitin suomalaissukuisen professorin mukaan *Yle Uutiset*.  25.1.2012. Viitattu 23.1.2019.
4. ↑  Memmot, Mark: 'Blue Marble 2012': NASA's 'Most Amazing' High Def Image Of Earth So Far *npr.org*.  25.1.2012. Viitattu 23.1.2019 (englanniksi).
5. ↑  Suomi-satelliitti otti kaikkien aikojen tarkimman kuvan Maasta *MTV3 Uutiset*.  26.1.2012. Viitattu 23.1.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sininen marmorikuula**.
* Neil Fraser: The one, the only, photograph of Earth *Neil Fraser: Writing: Earth Photograph*.  maaliskuu 2001. Viitattu 23.1.2019 (englanniksi).
* Apollo Image Atlas, 70mm Hasselblad Image Catalog *Lunar and Planetary Institute*. Viitattu 23.1.2019 (englanniksi).
* Alex Kekesi: Apollo 17 30th Anniversary: Antarctica Zoom-out *NASA/Goddard Space Flight Center Scientific Visualization Studio*.  23.1.2003.  Arkistoitu 24.12.2013. Viitattu 23.1.2019 (englanniksi).
* Palmer, Roxanne: The Blue Marble Photo That Changed The World *World Science Festival*. Viitattu 23.1.2019 (englanniksi).